POROČILO O IZMENJAVI

Na izmenjavo sem se odpravila v Berlin, na ASH (Alice Salomon Hochschule). Fakulteta je moderna, v primerjavi z našo zelo velika, v primerjavi z ostalimi berlinskimi pa majhna. Študij je kakovosten, veliko je poudarka na razmišljanju in pogovoru. Včasih smo se tudi odpravili na ogled kakšne institucije, kar je bilo še posebej zanimivo. Predmetnik oziroma urnik si vsak študent sestavi sam. Vsi predmeti so na voljo v nemščini, večina tudi v angleščini, nekateri pa celo v španščini ali turščini. Ne glede na to, v katerem jeziku si jih izbereš, so pri pouku prisotni tudi domači študentje. Profesorji so prijazni, kvalitetno predavajo in so dostopni za pogovor. V tem (drugem) semestru je na tej fakulteti študiralo več kot 70 Erasmus študentov, kar je bilo največ do sedaj. Fakulteta ponuja tudi veliko obšolskih dejavnosti. Največ je športnih aktivnosti, ki so zastonj ali pa je cena simbolična. Prav tako je na fakulteti medijska soba, ustvarjalna soba in veliko drugih stvari. Tudi sama mednarodna pisarna med semestrom prireja različne dogodke za mednarodne študente (družabne večere, obisk opere, poučne delavnice, piknik …). Večinoma pa zelo lepo skrbijo za študente, o vsem smo bili pravočasno obveščeni, vse ti razložijo, tako da sama skoraj nisem imela dodatnih vprašanj.

Kar se tiče stroškov, presenetljivo, cene so približno enako kot v Sloveniji. Hrana in oblačila so celo cenejša, namestitev pa je nekoliko dražja. Za bivanje v stanovanju, skupaj z drugimi študenti (tako imenovano WG), je na mesec treba odšteti nekje med 350 in 450 €, je pa res, da se cene iz leta v leto precej višajo. Sama sem bivala v študentskem domu, v svoji sobi s svojo kuhinjo in kopalnico, za kar sem na mesec odštevala 245 €. Študentski dom je bil sicer malo bolj oddaljen iz mesta, ampak je bil zelo blizu fakultete. V Berlinu to ni problem, saj imajo javni prevoz zelo dobro urejen!

Berlin je čudovito mesto, ki nikoli ne spi. Tukaj se vedno nekaj dogaja, vsak dan lahko odkriješ kaj novega. Kar se je meni zdelo še posebej zanimivo, je to, da je vsak del mesta tako drugačen. Sicer pa je tukaj ogromno priseljencev, vidiš veliko različnih stvari in se kot tujec sploh ne počutiš čudno, saj je Berlin zelo multikulturno mesto.

Življenje v tujini ti prinese veliko novih izkušenj. Sprva je morda malce težko, a potem se privadiš, saj spoznaš in se naučiš marsikaj novega ter se oblikuješ kot oseba. Kakorkoli, mislim, da je bila to, da grem na izmenjavo, ena izmed najboljših odločitev v mojem življenju. Tako da če se sprašuješ, da ali ne… zgrabi priložnost! ☺

Za več informacij sem na voljo na e-mail naslovu: anamarijacimperman@gmail.com

Ana Marija Cimperman

junij 2015